b'\n_START_ARTICLE_\nNaantalin Aurinkoinen\n_START_SECTION_\nHistoria\n_START_PARAGRAPH_\nNaantalin Aurinkoisen perusti vuonna 1989 leipuri Tapio Kirjonen, joka oli kasvanut leipomoyritt\xc3\xa4j\xc3\xa4perheess\xc3\xa4. Kev\xc3\xa4\xc3\xa4ll\xc3\xa4 1989 aloitettiin ensimm\xc3\xa4isen kahvila-leipomon rakentaminen Naantalin keskustan ulkopuolelle Nuhjalaan. Toimipiste avattiin saman vuoden joulukuussa. Siit\xc3\xa4 tuli heti suosittu kohde, ja vuoden 1993 kev\xc3\xa4\xc3\xa4ll\xc3\xa4 \xe2\x80\x93 samana vuonna kuin avattiin Muumimaailma \xe2\x80\x93 avattiin my\xc3\xb6s ensimm\xc3\xa4inen et\xc3\xa4myym\xc3\xa4l\xc3\xa4 Naantalin keskustaan. Maaliskuussa 1994 avattiin kahvila Turun keskustaan Aurakadulle, vuonna 1997 taas Raision keskustaan. Toisena yritt\xc3\xa4j\xc3\xa4 oli mukana Tapion vaimo Heli Kirjonen._NEWLINE_Kasvanut tarve ja kysynt\xc3\xa4 laajensi yrityst\xc3\xa4 voimakkaammin 2000-luvulla. Vuonna 2001 Turun Humalistonkadulle ja vuonna 2003 H\xc3\xa4meenkadulle avattiin kahvilat. Naantalin keskustasta kahvila oli poissa muutaman vuoden, mutta se palasi takaisin l\xc3\xa4helle alkuper\xc3\xa4ist\xc3\xa4 paikkaa torin laidalle. Vuonna 2004 Aurinkoisella oli Naantalissa kaksi kahvilaa ja yksi kes\xc3\xa4kahvila, Raisiossa kaksi kahvilaa ja Turussa kolme. Ty\xc3\xb6ntekij\xc3\xb6it\xc3\xa4 oli 36. Tuolloin suurin osa Aurinkoisen tuotannosta myytiin omissa kahviloissa, mutta osa konditoriatuotteista oli saatavilla Leipomo Salosen kahvilassa ja Turun Kupittaan K-Citymarketissa._NEWLINE_P\xc3\xa4ivitt\xc3\xa4iseen valikoimaan kuului noin 150 tuotetta: vakioleivonnaisia, sesonkituotteita, ruokaleipi\xc3\xa4, pikkusuolaisia, konditoriatuotteita, lounaspatonkeja, salaatteja ja keittoja._NEWLINE_Kirjonen piti vuoden 2004 haastattelussa Aurinkoisen suurimpina vahvuuksina paikallisuutta ja tuotteita, jotka olivat kaikki tehty k\xc3\xa4sity\xc3\xb6n\xc3\xa4. Koneita k\xc3\xa4ytet\xc3\xa4\xc3\xa4n mahdollisimman v\xc3\xa4h\xc3\xa4n: esimerkiksi jauhot tehd\xc3\xa4\xc3\xa4n itse, ja taikina leivotaan k\xc3\xa4sin. Vaikka kilpailu alalla oli kovaa ja suuret leipomot v\xc3\xa4hensiv\xc3\xa4t yksik\xc3\xb6it\xc3\xa4\xc3\xa4n, ei Kirjonen pit\xc3\xa4nyt niit\xc3\xa4 uhkana, sill\xc3\xa4 ne kilpailevat isoilla tuotantom\xc3\xa4\xc3\xa4rill\xc3\xa4 ruokaleip\xc3\xa4markkinoilla, kun taas Aurinkoinen kilpailee kahvila-konditoriassa ja erikoistuotteilla, kuten kakuilla._NEWLINE_Turkuun Martinkadulle avattiin kahvila vuonna 2006, ja kev\xc3\xa4\xc3\xa4ll\xc3\xa4 2007 Aurinkoinen avasi kahvilan Kaarinan torin viereen. Nuhjalantien tuotantotilat k\xc3\xa4viv\xc3\xa4t ahtaaksi Aurinkoisen laajennettua uusilla kahviloilla, ja edelleen laajentuminen k\xc3\xa4vi mahdottomaksi, joten osa leipomotoiminnasta p\xc3\xa4\xc3\xa4tettiin siirt\xc3\xa4\xc3\xa4 uuteen, yhdeks\xc3\xa4nteen toimipisteeseen, jonka my\xc3\xb6t\xc3\xa4 my\xc3\xb6s ruokamyynti aiottiin kaksinkertaistaa. Uudisrakennuksen rakentaminen alkoi 2007 Raisioon kauppakeskus Myllyn viereen, jonne tuli my\xc3\xb6s lounaskahvila ja myym\xc3\xa4l\xc3\xa4. Toimipiste avattiin kev\xc3\xa4\xc3\xa4ll\xc3\xa4 2008. Toimipisteess\xc3\xa4 on 650 neli\xc3\xb6n tuotantotilat ja 350 neli\xc3\xb6n lounaskahvila sek\xc3\xa4 kokoustila. Aurinkoinen laajensi valikoimaansa erityisesti lounailla ja delituotteilla, kuten t\xc3\xa4ytetyill\xc3\xa4 patongeilla ja kolmioleivill\xc3\xa4. Lounas- ja delituotteiden valmistus siirrettiin Naantalista Raisioon. Naantalissa jatkui makeiden tuotteiden valmistus. Vahvimmin tuotteissa p\xc3\xa4rj\xc3\xa4siv\xc3\xa4t kahvileiv\xc3\xa4t ja konditoriatuotteet. Yritys oli 10. helmikuuta 2010 saakka kommandiittiyhti\xc3\xb6._NEWLINE_Vuonna 2011 tehtiin yrityskauppa, jossa Kirjoset myiv\xc3\xa4t Naantalin Aurinkoisen Petri ja Susanna Kolehmaisille. Kolehmaiset tulivat Turun L\xc3\xa4nsikeskuksen K-Citymarketista, jossa Susannan is\xc3\xa4 Vesa Laakso oli kauppiaana ja Petri Kolehmainen ruokaosaston johtaja._NEWLINE_Kahviloista nelj\xc3\xa4 sijaitsee kauppojen yhteydess\xc3\xa4, joka on toimitusjohtaja Petri Kolehmaisen mukaan my\xc3\xb6s tulevaisuuden suuntaus \xe2\x80\x93 \xe2\x80\x9dpit\xc3\xa4\xc3\xa4 olla siell\xc3\xa4, miss\xc3\xa4 ihmiset ovat\xe2\x80\x9d. Vuonna 2015 tuotannossa ty\xc3\xb6skenteli 20 ihmist\xc3\xa4. Makeat tuotteet valmistetaan Naantalin Nuhjalantien leipomossa ja suolaiset Raision Myllyn toimipisteess\xc3\xa4. Yrityksen ydintuotteen, makeiden kahvileipien, rinnalle on tullut erikoiskahvien reipas kasvu, salaattien nouseminen merkitt\xc3\xa4v\xc3\xa4ksi tuoteryhm\xc3\xa4ksi ja v\xc3\xa4h\xc3\xa4gluteeniset tuotteet.'